Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ τροποποιητικός του κανονισμού (ΕΟΚ) αριθ. 2262/84 για τη λήψη ειδικών μέτρων στον τομέα του ελαιολάδου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Για την εφαρμογή των ρυθμίσεων της Κοινότητας στον τομέα του ελαιολάδου απαιτήθηκε η σύσταση φορέων επιθεώρησης αρμόδιων για την επιτήρηση της συμμόρφωσης προς τις θεσμοθετημένες υποχρεώσεις στα κράτη μέλη που παράγουν ελαιόλαδο.

Ο κανονισμός (ΕΟΚ) αριθ. 2262/84, όπως τροποποιήθηκε τελευταία με τον κανονισμό (ΕΚ) αριθ. 150/1999, προβλέπει ότι το 50% της πραγματικής δαπάνης των φορέων θα καλύπτεται από το γενικό προϋπολογισμό των Κοινοτήτων μέχρι και του έτους εμπορίας 2001/02, ότι πριν από την 1η Οκτωβρίου 2001 η Επιτροπή θα εξετάσει την ανάγκη διατήρησης της κοινοτικής συμμετοχής στις δαπάνες των φορέων και ενδέχεται να υποβάλει στο Συμβούλιο πρόταση, και ότι πριν από την 1η Ιανουαρίου έτους 2002 το Συμβούλιο πρέπει να αποφασίσει, σύμφωνα με τις διατάξεις του άρθρου 37 της Συνθήκης, σχετικά με τη χρηματοδότηση της υπόψη δαπάνης μετά το έτος εμπορίας 2001/02.

Μέσω του κανονισμού (ΕΚ) αριθ. ..../2001 της ..., τροποποιητικού των κανονισμών αριθ. 136/66/ΕΟΚ και (ΕΚ) αριθ. 1638/98, όσον αφορά την παράταση της περιόδου ισχύος του καθεστώτος ενίσχυσης και της στρατηγικής για την ποιότητα του ελαιολάδου, το Συμβούλιο αποφάσισε ότι από την 1η Νοεμβρίου έτους 2004 θα εισαχθεί νέο καθεστώς ενίσχυσης. Κατόπιν τούτου, το τρέχον καθεστώς ενίσχυσης παραμένει σε ισχύ μέχρι και το έτος εμπορίας 2003/04. Υπό τις περιστάσεις αυτές, πρέπει να προβλεφθεί η κοινοτική συμμετοχή στις δαπάνες των φορέων που εκτελούν ορισμένους ελέγχους συναφείς με το καθεστώς ενίσχυσης στην παραγωγή ελαιολάδου μέχρι και το έτος εμπορίας 2003/04. Επίσης πρέπει να προβλεφθεί η συνέχιση της συμμετοχής αυτής στις δαπάνες των οργανισμών κατά το έτος εμπορίας 2004/05, προκειμένου να τους δοθεί η δυνατότητα να διενεργήσουν τους αναγκαίους συμπληρωματικούς ελέγχους σχετικά με το προηγούμενο έτος εμπορίας και να διασφαλισθεί η συνέχιση του συστήματος ελέγχων που προβλέπονται κατά τις διατάξεις του άρθρου 1 παράγραφος 2 του κανονισμού (ΕΟΚ) αριθ. 2262/84.

Η δημοσιονομική επίπτωση στον κοινοτικό προϋπολογισμό εκτιμάται σε 43,5 εκατ. ευρώ συνολικά, κατανεμημένα στα οικονομικά έτη 2002, 2003, 2004 και 2005.

Πριν από την 1η Οκτωβρίου 2004, η Επιτροπή θα εξετάσει την ανάγκη διατηρήσεως της κοινοτικής συμμετοχής στις δαπάνες των φορέων μετά το έτος εμπορίας 2004/05.

2001/0181 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ τροποποιητικός του κανονισμού (ΕΟΚ) αριθ. 2262/84 για τη λήψη ειδικών μέτρων στον τομέα του ελαιολάδου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C της ...., σ. ..

την γνώμη του Ευρωπαϊκού Κοινοβουλίου [2],

[2] ΕΕ C της ...., σ. ..

Εκτιμώντας τα εξής:

(1) Σύμφωνα με την τελευταία υποπαράγραφο του άρθρου 1 παράγραφος 5 του κανονισμού (ΕΟΚ) αριθ. 2262/84 του Συμβουλίου [3], επί προτάσεως της Επιτροπής το Συμβούλιο αναμένεται ότι θα λάβει απόφαση πριν από την 1η Ιανουαρίου έτους 2002 όσον αφορά τυχόν χρηματοδότηση της δαπάνης των φορέων μετά το έτος εμπορίας 2001/02.

[3] ΕΕ L.208 της 3.8.1984, σ. 12. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 150/1999 (ΕΕ L 18 της 23.10.1999, σ. 7).

(2) Μέσω του κανονισμού (ΕΚ) αριθ. ..../2001 του Συμβουλίου της ... τροποποιητικού των κανονισμών αριθ. 136/66/ΕΟΚ και (ΕΚ) αριθ. 1638/98, όσον αφορά την παράταση της περιόδου ισχύος του καθεστώτος ενίσχυσης και της στρατηγικής για την ποιότητα του ελαιολάδου [4], το Συμβούλιο αποφάσισε ότι από την 1η Νοεμβρίου έτους 2004 θα εισαχθεί νέο καθεστώς ενίσχυσης. Το τρέχον καθεστώς ενίσχυσης παραμένει σε ισχύ μέχρι και το έτος εμπορίας 2003/04. Υπό τις περιστάσεις αυτές, πρέπει να προβλεφθεί η συνέχιση της κοινοτικής συμμετοχής στις δαπάνες των φορέων που εκτελούν ορισμένους ελέγχους συναφείς με το καθεστώς ενίσχυσης στην παραγωγή ελαιολάδου μέχρι και το έτος εμπορίας 2003/04. Επίσης πρέπει να προβλεφθεί η συνέχιση της συμμετοχής αυτής στις δαπάνες των οργανισμών κατά το έτος εμπορίας 2004/05, προκειμένου να τους δοθεί η δυνατότητα να διενεργήσουν τους αναγκαίους συμπληρωματικούς ελέγχους σχετικά με το προηγούμενο έτος εμπορίας και να διασφαλισθεί η συνέχιση του συστήματος ελέγχων που προβλέπονται κατά τις διατάξεις του άρθρου 1 παράγραφος 2 του κανονισμού (ΕΟΚ) αριθ. 2262/84. Πριν από την 1η Οκτωβρίου 2004 η Επιτροπή θα εξετάσει την ανάγκη διατηρήσεως της κοινοτικής συμμετοχής στις δαπάνες των φορέων μετά το έτος εμπορίας 2004/05.

[4] ΕΕ L

(3) Υπό το πρίσμα των τροποποιήσεων του κειμένου της συνθήκης για την ίδρυση της Ευρωπαϊκής Κοινότητας, είναι αναγκαία η αντικατάσταση της παραπομπής στο άρθρο 43 παράγραφος 2 της συνθήκης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2262/84 τροποποιείται ως εξής:

1. Στην προτελευταία παράγραφο του άρθρου 1 παράγραφος 5, οι λέξεις «τρία έτη» αντικαθίστανται από τις λέξεις «έξι έτη».

2. Στην τελευταία υποπαράγραφος του άρθρου 1 παράγραφος 5,

(α) το «2001» αντικαθίσταται από «2003» και το «2002» αντικαθίσταται από «2004»,.

(β) οι λέξεις «άρθρο 43 παράγραφος 2» αντικαθίστανται από τις λέξεις «άρθρο 37 παράγραφος 2».

Άρθρο 2

Ο παρών κανονισμός αρχίζει να ισχύει την έβδομη ημέρα από την δημοσίεύσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομείς πολιτικής: Γεωργία και αγροτική ανάπτυξη

Ενέργειες: επικουρικές δαπάνες

Ονομασία της δρασης:

Κανονισμός του συμβουλίου τροποποιητικόσ του Κανονισμού (ΕΟΚ) αριθ. 2262/84 για τη λήψη ειδικών μέτρων στον τομέα του ελαιολάδου

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ: Β2-511

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο για τη δράση (Μέρος B): εκατ. EUR για ανάληψη υποχρεώσεων: 43,5 ευρώ

2.2. Περίοδος υλοποίησης:

Καλυπτόμενη περίοδος: έτη εμπορίας: 2002/03 και 2003/04 και 2004/05, με έναρξη από την 1η Νοεμβρίου 2002 και λήξη στις 31 Οκτωβρίου 2005.

2.3. Συνολική πολυετής εκτίμηση δαπανών:

a) Χρονοδιάγραμμα πιστώσεων αναλήψεων υποχρεώσεων/πιστώσεων πληρωμών (δημοσιονομική παρέμβαση) (πρβλ. σημείο 6.1.1).

εκατ. EUR (μέχρι τρίτου δεκαδικού ψηφίου)

>ΘΕΣΗ ΠIΝΑΚΑ>

2.4. Συμβατότητα με το δημοσιονομικό προγραμματισμό και με τις Δημοσιονομικές Προοπτικές

[X] Πρόταση συμβατή με τον ισχύοντα δημοσιονομικό προγραμματισμό.

2.5. Δημοσιονομικές επιπτώσεις στα έσοδα

[X] Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 37 της συνθήκης.

Άρθρο 1 παράγραφος 5 του κανονισμού (ΕΟΚ) αριθ. 2262/84 του Συμβουλίου.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Γενικός στόχος

Η παράταση επί δύο έτη της διάρκειας της οικονομικής συμβολής από το γενικό προϋπολογισμό της Ευρωπαϊκής Ένωσης στις πραγματικές δαπάνες των τεσσάρων οργανισμών ελέγχου.

Αιτιολόγηση της δράσης

Η χρηματοδότηση των οργανισμών δικαιολογείται από την ανάγκη να προστατευθούν τα δημοσιονομικά συμφέροντα της Κοινότητας με ταυτόχρονη ανταπόκριση στις ανάγκες των συγκεκριμένων κρατών μελών, για τα οποία η εφαρμογή ενός ειδικού συστήματος ελέγχου συνιστά πολύ υψηλή συμπληρωματική δαπάνη στον προϋπολογισμό.

Επιλογή τρόπων και μέσων:

- Πλεονεκτήματα σε σχέση με ενδεχόμενες εναλλακτικές λύσεις (συγκριτικά πλεονεκτήματα).

- Η κοινοτική οικονομική ενίσχυση στηρίζει τους οργανισμούς και τους παρέχει κάποια ανεξαρτησία όσον αφορά τις διάφορες εθνικές αρχές ελέγχου.

- Ανάλυση παρομοίων δράσεων κοινοτικών ή εθνικών. Το σύστημα οργανισμών συγχρηματοδοτούμενων από την Κοινότητα και από το κράτος μέλος είναι ίδιο του τομέα του ελαιολάδου. Η δράση αφορά την εφαρμογή συστήματος ελέγχου το οποίο δεν είναι συγκρίσιμο προς άλλες δράσεις που εξελίσσονται σε εθνικό επίπεδο.

- Αναμενόμενες απότοκες και πολλαπλασιαστικές επιπτώσεις. Η κοινοτική χρηματική συμμετοχή ουσιαστικά αντιπροσωπεύει λιγότερο από το 1% της ενίσχυσης που πληρώνεται στον τομέα του ελαιολάδου αλλά επιτρέπει τη λειτουργία ενός αποτελεσματικού συστήματος ελέγχου που έχει αναμφισβήτητα αποτρεπτικό χαρακτήρα. Έτσι η μερική συγχρηματοδότηση των οργανισμών αποδεικνύεται πλήρως αποδοτική, λαμβανομένου υπόψη ιδίως του γεγονότος ότι η διοικητική διάρθρωση των κρατών μελών παραγωγής δεν είναι επαρκώς ικανή να διενεργεί τους ελέγχους που προβλέπονται από την κοινοτική νομοθεσία. Επιπλέον, κατά τους ελέγχους που διεξήχθησαν από τους οργανισμούς διαπιστώθηκαν πολλές παραβάσεις και ενίοτε ακόμη και απάτες.

- Κύριοι παράγοντες αβεβαιότητας που μπορούν να επηρεάσουν τα ειδικά αποτελέσματα της δράσης. Οι κύριοι παράγοντες αβεβαιότητας συνδέονται με τεχνικές δυσκολίες που είναι δυνατόν να αντιμετωπίζουν τα κράτη μέλη για να συμμορφωθούν με τις κανονιστικές διατάξεις.

5.1.2. Ληφθέντα μέτρα σχετικά με την εκ των προτέρων αξιολόγηση

α) Κατάσταση πριν από τη δημιουργία των οργανισμών:

Επικρίσεις εκ μέρους του Κοινοβουλίου και του Ελεγκτικού Συνεδρίου όσον αφορά σοβαρές ελλείψεις στις ρυθμίσεις για τον τομέα του ελαιολάδου, κυρίως όσον αφορά τους ελέγχους για την ενίσχυση στην παραγωγή ελαιολάδου στην Ιταλία.

β) Η εκ των προτέρων αξιολόγηση δικαιολογούσε τη συγκρότηση των οργανισμών ελέγχου στον τομέα του ελαιολάδου, για τους εξής λόγους:

i) η διοικητική δομή των κρατών μελών παραγωγής δεν είναι επαρκώς προσαρμοσμένη στη διεξαγωγή των ελέγχων που ορίζονται από την κοινοτική νομοθεσία και, κατά τον τρόπο αυτό, είναι ζωτικό για τα εν λόγω κράτη μέλη να είναι σε θέση να έχουν τη δυνατότητα να προσφεύγουν σε διοικητικά αυτόνομους οργανισμούς για τη διεξαγωγή του έργου αυτού.

ii) οι έλεγχοι πρέπει να καλύπτουν εξαιρετικά μεγάλο πλήθος μερών.

iii) οι δικαιούχοι της ενίσχυσης κατατάσσονται σε δύο διακεκριμένες κατηγορίες (μεγάλοι και μικροί παραγωγοί).

iv) υπήρχε έλλειψη μέσων ελέγχου (ελαιοκομικό κτηματολόγιο, μηχανογραφημένα αρχεία κλπ.).

5.1.3. Ληφθέντα μέτρα μετά την εκ των υστέρων αξιολόγηση

Κατόπιν των ανωτέρω, θεσπίστηκαν μέτρα κατά τον κανονισμό (ΕΟΚ) αριθ. 2262/84 του Συμβουλίου, με πρόβλεψη κοινοτικής χρηματοδότησης κατά 100% για τα ολίγα πρώτα έτη.

Καθώς οι κανονιστικές διατάξεις εξελίσσονταν προοδευτικά, η Επιτροπή προσανατόλισε τους ελέγχους των οργανισμών σε συγκεκριμένους τομείς (ενίσχυση στην κατανάλωση, καθεστώτα αγοράς στη δημόσια παρέμβαση, αποθεματοποίηση και πώληση ελαιολάδου από οργανισμούς παρέμβασης, έρευνες της χρήσης που γίνεται στο ελαιόλαδο και το πυρηνέλαιο, περιφερειακές αποδόσεις, αναβάθμιση επιθεωρήσεων σε ελαιοτριβεία κλπ.), με σκοπό να διασφαλισθεί ότι είναι δικαιολογημένες οι κοινοτικές πληρωμές. Για το σκοπό αυτό, συνέχισε να χορηγεί το 50% της χρηματοδότησης των οργανισμών μέχρι το έτος εμπορίας 2001/02.

Αμέσως μετά την έκδοση του κανονισμού (ΕΚ) αριθ. 2366/98, όπως τροποποιήθηκε τελευταία με τον κανονισμό (ΕΚ) αριθ. 647/2001, ενισχύθηκαν οι υποχρεωτικές επιθεωρήσεις στα ελαιοτριβεία και κάθε έτος εμπορίας οι οργανισμοί επιθεωρούν περίπου 5 500 από τα 11 500 περίπου ελαιοτριβεία που λειτουργούν στα κράτη μέλη παραγωγής. Ο αριθμός (ΕΚ) αριθ. 1273/1999 μεταξύ άλλων προβλέπει την υποχρέωση καθορισμού περιφερειακών αποδόσεων. Τα δύο αυτά σημεία αντιστάθμισαν ευρέως την κατάργηση της ενίσχυσης στην κατανάλωση. Επιπλέον, οι ανωτέρω κανονισμοί εισάγουν επιθεωρήσεις και ελέγχους που καλύπτουν τις νέες φυτεύσεις, την ποιότητα του παραγόμενου ελαίου, την ιδιωτική αποθεματοποίηση ελαίου, τις επιτραπέζιες ελιές, κλπ.

5.2. Σχεδιαζόμενες δράσεις και ρυθμίσεις δημοσιονομικής παρέμβασης

- Οι επιθεωρήσεις έχουν να καλύψουν σύνολο 11 500 περίπου ελαιοτριβείων, 370 ενώσεων παραγωγών και 2 300 000 παραγωγών.

- Ο στόχος για τις διενεργούμενες επιθεωρήσεις κάθε έτος εμπορίας είναι η κάλυψη τουλάχιστον του 30% των ελαιοτριβείων και ο διασταυρωμένος έλεγχος του μέγιστου δυνατού αριθμού δηλώσεων ελαιοτριβείων και δηλώσεων καλλιέργειας εκ μέρους των παραγωγών, καθώς και των χρήσεων που γίνεται του παραγόμενου ελαιολάδου και του πυρηνελαίου. Ο καθορισμός γεωργικών αποδόσεων απορροφά πλέον του 20% των πόρων των οργανισμών.

- Εντός του πλαισίου του προγράμματος εργασίας, η Επιτροπή προσανατολίζει τις επιθεωρήσεις ευθυγραμμίζοντάς τις προς την εξελισσόμενη νομοθεσία.

- Οι οργανισμοί αναφέρουν τις παρατηρούμενες παρατυπίες στα κράτη μέλη, τα οποία πρέπει να εφαρμόζουν τις προβλεπόμενες κυρώσεις. Με βάση τις ενημερώσεις αυτές, η Επιτροπή είναι σε θέση να επιτηρεί την κατάσταση σε κάποιο βαθμό και να προβαίνει σε δημοσιονομικές διορθώσεις στο πλαίσιο της εκκαθάρισης λογαριασμών, σε περιπτώσεις κατά τις οποίες τα κράτη μέλη αδυνατούν να λάβουν μέτρα.

Ο προϋπολογισμός καλύπτει το 50% της πραγματικής δαπάνης των οργανισμών. Η συμμετοχή της Επιτροπής προβλέπεται στη βάση προγράμματος εργασίας και προβλεπόμενου προϋπολογισμού που οι οργανισμοί υποβάλλουν στην Επιτροπή ετησίως.

5.3. Μέθοδοι υλοποίησης

Η Επιτροπή και οι υπάλληλοι των υπουργείων γεωργίας στα κράτη μέλη παρακολουθούν το έργο των οργανισμών μέσω επιτόπιων ελέγχων, κατά τρίμηνο συνεδριάσεων, ανταλλαγής αλληλογραφίας και της διαδικασίας της ετήσιας αναγνώρισης δηλούμενων δαπανών.

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

Τρόπος υπολογισμού της συνολικής δαπάνης της δράσης (σε εκατ. EUR): καταρτίσθηκε με βάση παλαιότερες καταναλώσεις: Ιταλία 21,8, Ισπανία 9,3, Ελλάδα 8,0, Πορτογαλία 4,4.

6.1.1. Δημοσιονομική παρέμβαση

Αναλήψεις υποχρεώσεων (σε εκατ. EUR , μέχρι τρίτου δεκαδικού ψηφίου)

>ΘΕΣΗ ΠIΝΑΚΑ>

6.1.2. Τεχνική και διοικητική βοήθεια, δαπάνες στήριξης και δαπάνες για τις τεχνολογίες της Πληροφορίας (ΤΠ) (πιστώσεις αναλήψεων υποχρεώσεων) - ΟΧΙ

6.2. Υπολογισμός δαπανών ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού) - ΟΧΙ

7. ΕΠΙΠΤΩΣΕΙΣ ΣΤΙΣ ΔΑΠΑΝΕΣ ΠΡΟΣΩΠΙΚΟΥ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ - ΟΧΙ

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Επιλεγέντες δείκτες επιδόσεων_

Για να διασφαλισθεί η ορθή εφαρμογή ειδικά των κοινοτικών ενισχύσεων στον τομέα του ελαιολάδου, οι οργανισμοί πραγματοποιούν τους ελέγχους που τους έχουν ανατεθεί σύμφωνα με την κοινοτική νομοθεσία, καταγράφουν διαπιστωθείσες παρατυπίες μετά το πέρας των ελέγχων αυτών και ενημερώνουν σχετικά τις αρμόδιες υπηρεσίες της Επιτροπής και τις αρμόδιες αρχές του συγκεκριμένου κράτους μέλους.

Ενώ δεν αμφισβητείται ότι τα πρώτα χρόνια οι οργανισμοί συνήντησαν κάθε είδους δυσκολίες, σιγά σιγά το έργο τους είχε σημαντική επίδραση στα εθνικά συστήματα ελέγχου. Σήμερα είναι δυνατόν να βεβαιώσουμε ότι οι τέσσερις οργανισμοί διαθέτουν ικανό και πεπειραμένο προσωπικό για την επόπτευση των διαφόρων μέτρων που συνδέονται με τον τομέα του ελαιολάδου.

Επιπλέον, πρέπει να σημειωθεί ότι τα αποτελέσματα της δραστηριότητας των οργανισμών δεν μπορούν να εκτιμηθούν μόνο με αριθμητικά στοιχεία (πραγματοποιηθέντες έλεγχοι, προτάσεις επιβολής κυρώσεων, ανακτηθέντα ποσά ενισχύσεων, έσοδα από πρόστιμα κλπ.). Είναι λογικό να σκεφθεί κανείς ότι και μόνο από το γεγονός της υπάρξεως των οργανισμών, μειώνεται η τάση ή η δυνατότητα πραγματοποιήσεως παραβάσεων, αυτό δε το αποτρεπτικό αποτέλεσμα είναι πολύ δύσκολο να μετρηθεί.

8.2. Ρυθμίσεις και χρονοδιάγραμμα για την αξιολόγηση

Λεπτομέρειες και συχνότητα προβλεπόμενων αξιολογήσεων

Οι δραστηριότητες των οργανισμών παρακολουθήθηκαν εκ του πλησίον από τις υπηρεσίες της Επιτροπής, η οποία αποτιμά τακτικά τις επιδόσεις των οργανισμών και τα αποτελέσματα των δραστηριοτήτων τους περιλαμβάνονται στην έκθεση του ΕΓΤΠΕ κάθε χρόνο. Το παρόν μέτρο παρατείνει την κοινοτική συμμετοχή στη χρηματοδότηση των οργανισμών για τρία έτη, με έναρξη από την περίοδο εμπορίας 2002/03. Κατά τη διάρκεια του έτους 2004 θα διεξαχθεί αξιολόγηση της κατάστασης.

Εκτίμηση των ληφθέντων αποτελεσμάτων_

Λαμβανομένων υπόψη των εσωτερικών δυσχερειών του τομέα αυτού, φαίνεται ότι οι οργανισμοί διαδραματίζουν πρωταρχικό ρόλο στον τομέα των ελέγχων του μέτρου. Οι έλεγχοι που πραγματοποιήθηκαν χρησιμοποιούνται τόσο από την Επιτροπή όσο και από τις διάφορες εθνικές διοικήσεις. Για τους λόγους αυτούς πρέπει να παραταθεί ο τρόπος χρηματοδοτήσεώς τους για τις περιόδους εμπορίας 2002/03, 2003/04, και 2004/05.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι οργανισμοί υποβάλλουν τακτικά προγράμματα εργασίας. Επιπλέον, οι οικονομικές καταστάσεις παρακολουθούνται τακτικά εκ μέρους της Επιτροπής. Η οικονομική κατάσταση στο τέλος της περιόδου εξετάζεται από την Επιτροπή, η οποία λαμβάνει απόφαση σχετικά με το ποσό που αντιπροσωπεύουν οι πραγματικές δαπάνες των οργανισμών που θα χορηγηθούν στα οικεία κράτη μέλη.